‘ANC-lyfwag met AK47 moet in hegtenis geneem word’Skermgreep uit die video Die VF Plus het gesê die ANC-lyfwag in KwaZulu-Natal wat in ŉ omstrede video op sosiale media met geweld dreig, moet in hegtenis geneem word vir die onwettige besit van ŉ vuurwapen Dr. Pieter Groenewald, leier van die VF Plus, het gesê die feit dat die lyfwag ’n AK47-aanvalsgeweer vertoon het, is genoeg rede vir sy inhegtenisneming aangesien private persone nie gelisensieer kan word om ŉ AK47 te besit nie. Groenewald het gesê indien dit die ANC as organisasie se wapen is, moet die ANC verduidelik hoe hy in besit kan wees van ŉ aanvalsgeweer soos ŉ AK47. “Ek sal die saak in die parlement opvolg en sal die polisie versoek om ŉ ondersoek te doen oor aan wie hierdie wapen behoort aangesien onwettige vuurwapens ŉ groot krisis in Suid-Afrika is wat misdaad bevorder,” het Groenewald gesê. “Gewapende aanvalle het tans ŉ verlammende invloed op die politieke situasie in KwaZulu-Natal en die ANC moet verduidelik hoe sy lyfwagte in besit van ŉ wapen soos hierdie kon kom.” Maroela Media het vroeër berig die ANC in die Ethekwini-streek het gesê hy neem met kommer kennis van berigte dat daar ŉ video die ronde doen van sy streeksekretaris Bheki Ntuli se lyfwagte wat gewere rondswaai en gewelddadige uitlatings maak. “Die ANC is geskok en getraumatiseerd oor hierdie video. In ŉ provinsie waar ons sukkel met ŉ toename in politieke moorde, kan sulke gedrag en openlike geweld nie toegelaat word nie,” lui ŉ verklaring. “Die ANC in Ethekwini sal die inhoud van die video bestudeer en indien dit waar is, sal stappe gedoen word.” Luidens die verklaring wil die ANC in die streek dit ook duidelik stel dat sekuriteitspersoneel privaat bekom word en dat hulle werknemers is van die private maatskappy. “Dit is ook onmoontlik vir die streeksekretaris of enige ander leier om te weet wat veiligheidswagte of enige ander personeellede in hul afwesigheid doen. Daar sal in hierdie verband met die maatskappy ŉ gesprek gevoer word.” Jacaranda FM het die video op YouTube gelaai: